De ligger side om side i tabellen i ligaen, og nu har Mors-Thy Håndbold været på rov hos en af de nærmest konkurrenter. Mors-Thy har hentet Lemvig-Thyborøn Håndbold topscorer, Jonas Gade, til klubben på en to-årig kontrakt gældende fra sommeren 2019. Det meddeler klubben i en pressemeddelelse. - Jeg synes, at Mors-Thy Håndbold er et rigtig godt match for mig. Det minder på mange måder om det, jeg kender fra Lemvig-Thyborøn Håndbold gennem de sidste seks år bare i en større og mere professionel udgave: God opbakning fra lokalsamfundet, masser af frivillige kræfter, et godt træningsmiljø og en stærk klubkultur i ungdomsrækkerne, fortæller Jonas Gade. Jonas Gade står noteret for 96 mål og 63 assists i ligaen i denne sæson. Udover at være topscorer er han også anfører i Lemvig-Thyborøn Håndbold. - I Jonas Gade får vi en arbejdssom tovejs-spiller med et højt niveau i begge ender af banen. Statistikken for kampene i år viser med al tydelighed, at udover at være en solid og stabil forsvarsspiller, så sidder der en god og træfsikker venstrearm og et klogt håndboldhoved på Jonas, hvilket vi ser frem til at nyde godt af i Mors-Thy Håndbold. Ligeledes er Jonas’ værdisæt og syn på håndbold helt i tråd med dna’en i Mors-Thy Håndbold, og vi forventer os meget af det kommende samarbejde, fortæller Mors-Thy Håndbolds sportschef, Henrik Hedegaard. Lige nu ligger både Mors-Thy Håndbold og Lemvig-Thyborøn Håndbold i den kedelige ende af tabellen. Mors-Thy Håndbold indtaget næstsidstepladsen med 10 point, mens Lemvig-Thyborøn Håndbold ligger lige over med 12 point.

Referat:
Ligamandskabet fra Mors-Thy Håndbold har været i handlen og sikret sig Lemvig-Thyborøns topscorer, Jonas Gade.